****

 **KOMITETI I PAKICAVE KOMBËTARE**

**Aneks 1**

**UDHËZUES MBI THIRRJEN P****ËR PROJEKT-PROPOZIMIN 2022**

**Lexoni me vëmendje!**

Thirrja e Komitetit të Pakicave Kombëtare për projekt kulturor do të mbështesë propozime të paraqitura nga organizatat e shoqërisë civile,(të cilat janë të regjistruara sipas ligjit,ushtrojnë veprimtari sipas objektit të përcaktua në statutin e tyre dhe disponojnë NIPT); si dhe persona fizikë për mbështetje në kërkime ,studime dhe lloje të tjera mbështetjeje individuale që kontribuojnë në ruajtjen dhe promovimin e identitetit kulturor,etnik,gjuhësor dhe tradicional të pakicave kombëtare në Shqipëri. Kjo thirrje synon mbështetjen e projektit që zhvillohet në Shqipëri.

Thirrja për projekt-propozim e Komitetit të Pakicave Kombëtare për vitin 2022 do të qëndrojë e hapur nga data ***21 Qershor 2022 deri në datën 5 Gusht 2022 ora 14.00***. Projekt-propozimet e paraqitura duhet të realizohen brenda periudhës ***Shtator – Nëntor të vitit 2022*** dhe duhet t’i përmbahen kritereve të shpallura në faqen zyrtare të Komitetit të Pakicave Kombëtare në mbështetje të politikave të tij si dhe VKM 769 datë 15.12.2021 për “Kriteret e mbështetjes së nismave dhe projekteve që synojnë mbrojtjen e të drejtave të pakicave kombëtare, ruajtjen dhe promovimin e identitetit të tyre të dallueshëm kulturor, etnik, gjuhësor, tradicional e fetar dhe kriteret e përzgjedhjes për financimin dhe administrimin e fondit për pakicat kombëtare”

**OBJEKTIVAT DHE PRIORITETET E THIRRJES JANË SI ME POSHTË:**

*Objektivi:* Sigurimi i mbrojtjes dhe promovimi i të drejtave të pakicave kombëtare, ruajtja dhe promovimi i identitetit të tyre të dallueshëm kulturor, etnik, gjuhësor, tradicional e fetar.

*Prioriteti 1-* **Promovimi dhe ruajtja e trashëgimisë kulturore për nëntë pakicat kombëtare në Shqipëri.**

Komiteti për Pakicat Kombëtare synon të promovojë dhe ruajë identitetin e dallueshëm kulturor, etnik, gjuhësor, tradicional dhe fetar të nëntë pakicave kombëtare në RSH duke pasur në fokus: kulturën jo-materiale (folklori, historia orale, ruajtja e gjuhës etj). Bashkëpunimi i qëndrueshëm midis organizatave dhe aktorëve të ndryshëm në organizimin e aktiviteteve dhe programeve edukuese nën këtë thirrje, synon ruajtjen dhe promovimin e trashëgimisë kulturore për pakicat kombëtare në Shqipëri.

Komiteti për Pakicat Kombëtare do të vazhdojë të mbështesë jetën e gjallë kulturore; veprimtaritë të cilat bazohen në promovimin e traditave dhe vlerave më të mira të trashëgimisë jo materiale të nëntë pakicave kombëtare në RSH si: festivale, artet skenike, koncerte, promovimeve letrare, gjuhësore në kuadër të diversitetit kulturor etj. Aktivitete që kanë impakt të prekshëm në një publik të gjerë dhe që mbajnë gjallë identitetin e dallueshëm kulturor, etnik, gjuhësor, tradicional dhe fetar të nëntë pakicave kombëtare.

KPK pret që projekt propozimet të parashikojnë një qasje gjithëpërfshirëse ndaj çështjes së ngritur. Fillimisht duhet të dalë qartë nevoja për ndërhyrjen e propozuar dhe me pas të pasqyrohen aktivitetet e përpiluara në funksion të objektivit.

**AFATI DHE MENYRA E DOREZIMIT TE APLIKIMEVE**

**AFATET KOHORE TË THIRRJES**

* DORËZIMI I APLIKIMEVE **21 QERSHOR 2022 – 5 GUSHT 2022 ora 14.00**
* SHPALLJA E FITUESVE **Brenda datës 5 Shtator 2022**
* KOHA E ZBATIMIT TË PROJEKTEVE **SHTATOR - NËNTOR 2022**

**Aplikantët të paraqesin projekt propozime deri në shumën 4.000.000 lekë.**

**Ne kete thirrje do te shpallet vetem nje projekt fitues.**

Sugjerojmë të gjithë palët e interesuara të shmangin dorëzimin në momentin e fundit pasi protokollimi i dosjeve merr kohë dhe çdo dorëzim pas orës 16.30 nuk do të trajtohet nga komisioni vlerësues.

**TIPOLOGJIA/LLOJET E AKTIVITETEVE**

Të gjitha aktivitetet, të cilat synojnë arritjen e prioritetit të programit dhe që i përkasin të paktën një prej fushave prioritare, mund të kualifikohen për financim.

***Aktivitetet e renditura më poshtë janë vetëm shembuj (por jo shteruese) të aktiviteteve që mund të zhvillohen:***

1. **Organizimi ne muajin Shtator 2022 i një** **festivali/koncerti** **me grupe folklorike ne Butrint, Sarande**  për nëntë minoritete për ruajtjen dhe promovimin mbarkombëtar të trashëgimisë jomateriale. Festivali ka qenë dhe mbetet një nga ngjarjet më madhore të ruajtjes dhe promovimit të pasurisë jo-materiale. Kur themi trashegimi jo-materiale nënkuptojmë:
* folklorin koreografik (valle me valltarë nga 9 miroritetet)
* folklori muzikor (këngë dhe këngëtarë për gjithë minoritetet)
* gjuha (recitimi i poezive nga 9 minoritetet)
* veshjet
* ritualet, etj.
1. Organizimi i një **stende me fotografi (fotoekspozitë)** të vjetra dhe aktuale që tregojnë ruajtjen dhe promovimin e trashëgimisë kulturore për pakicat kombëtare në Shqipëri
2. Krijimi i një **infopointi** në kuadër të trashëgimisë kulturore. Fokusuar kryesisht në dhënien e broshurave dhe informacioneve të përgjithshme mbi traditat, kulturën e nëntë minoriteteve si dhe rajonet ku jetojnë keto pakica.
3. Publikimi i një/disa **botimeve** dedikuar vlerave të pakicave kombëtare në vendin tonë mbështetur në aktivitetin e organizuar, etj

**TIPOLOGJIA/LLOJET E AKTIVITETEVE QË NUK FINANCOHEN**

* Projekte në përkrahje të organizatave apo organizimeve politike apo aktiviteteve të jashtëligjshme;
* Projekte që kanë si synim terësor apo pjesor (më shumë se 25 %) punë përgatitore, studime, seminare, konferenca;
* Fonde për mbulim deficiti apo për shpenzime kapitale;
* Subvencionim i shpenzimeve financiare të organizimeve të tjera;
* Fonde për blerje toke, godine, zyre;
* Financim retroaktiv për projekte që janë në zbatim apo të përfunduara;
* Veprimtari jashtë zonës së mbulimit të projektit në fjalë;
* Blerje pajisjesh

**VIZIBILITETI**

Aplikantët duhet të marrin të gjitha hapat e nevojshëm për të publikuar faktin që Komiteti i Pakicave Kombëtare ka financuar ose bashkëfinancuar veprimtarinë, duke përdorur logon e KPK, duke bashkëvepruar me sektorin përkatës përpara çdo publikimi për ruajten e logos së Komitetit, si edhe duke përdorur formulën e mëposhtme në çdo rast botimesh, kurdoherë që do të nevojitet. Përmbajtja e këtij botimi është përgjegjësia e vetme e (emri i partnerit zbatues) dhe nuk pasqyron domosdoshmërisht mendimin e Komitetit për Pakicat Kombëtare.

**VËMENDJE:**

* Lejohen të aplikojnë organizatat e shoqërisë civile,(të cilat janë të regjistruara sipas ligjit, ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe persona fizikë për mbështetje në kërkime, studime dhe lloje të tjera mbështetjeje individuale që kontribuojnë në ruajtjen dhe promovimin e identitetit kulturor, etnik, gjuhësor dhe tradicional të pakicave kombëtare në Shqipëri.
* Në rast se gjatë zbatimit të projektit, rezulton dhe vërtetohet se ka patur paraqitje të dokumentacionit të rremë, qoftë edhe të njerit prej dokumentave të kërkuara në këtë thirrje, Komiteti për Pakicat Kombëtare do të kërkojë kthimin e plotë të shumës së disbursuar, dhe do ta dërgojë rastin për ndjekje penale.
* Aplikanti ka për detyrë të aplikojë objektivat, prioritetet dhe garancitë e vizibilitetit, në përputhje me rregullat e Komitetit të Pakicave Kombëtare.

**Njoftimi për rezultatet dhe mundësia për ankimim**

Aplikantët do të njoftohen me shkrim për vendimin e komisionit vlerësues në lidhje me aplikimin e dorëzuar. Një aplikant që beson se është vlerësuar negativisht si rezultat i ndonjë gabimi apo parregullsie gjatë procesit të vlerësimit mund të bëjë ankimim brenda 3 (tre) ditëve (ditë pune) nga dita që ka marrë njoftim për refuzim. Gjithashtu ai është i detyruar të tërheqë dokumentin origjinal të vlerlsimit të tij brenda kësaj periudhe. Ankesat do të shqyrtohen dhe përgjigjet do të kthehen brenda 5 ditëve (ditë pune) që nga paraqitja me shkrim e ankimimeve.

**Njoftimi i vendimit të Autoritetit Kontraktues**

Aplikanti do të informohet përmes postës elektronike për vendimin e Autoritetit Kontraktues në lidhje me aplikimin e tyre dhe, nëse refuzohet, arsyet e vendimit negativ do të paraqiten në përputhje me rrethanat. Pas vendimit për dhënien e grantit dhe organizates fituese, përfituesit do t'i ofrohet një marrëveshje.

**E rëndësishme:**

Parandalimi dhe eliminimi i çdo ndërhyrjeje arbitrare dhe/apo favorizuese është prioritet për Komitetin për Pakicat Kombëtare. Procesi do të jetë transparent dhe informacioni në të gjithë hapat e tij do të jetë lehtësisht i aksesueshëm dhe i shoqëruar nga takime orientuese (nëse organizatat aplikuese do të jenë të interesuara).